**Zoltán Bátovský** (\* 27. marec 1979, Krupina, Slovensko – † 8. august 2001, Hainburg, Rakúsko) bol slovenský hokejový útočník, ktorý v roku 2001 zahynul pri autonehode. V čase smrti bol Bátovský pod zmluvou s klubom San Jose Sharks hrajúcom v NHL.

Kariéra
-------

Medzi rokmi 1995 – 1997 hrával v slovenskej juniorskej extralige za Banskú Bystricu. V obidvoch ročníkoch patril medzi najproduktívnejších hráčov tímu, dokopy za toto obdobie odohral 93 stretnutí, v ktorých zaknihoval rovných sto bodov.

V sezóne 1997/1998 sa presunul do zámoria. V importnom drafte CHL bol zvolený v prvom kole z 22. miesta juniorským tímom Drummondville Voltigeurs pôsobiacom v lige QMJHL. V klube strávil nasledujúce tri ročníky a podobne ako v Banskej Bystrici, aj tentoraz patril medzi bodovo najúspešnejších hráčov mužstva, v prvej sezóne ovládol tímovú produktivitu, v dvoch nasledujúcich ročníkoch mu patrila druhá priečka.

Za Drumondville odohral dovedna 194 zápasov, v ktorých pozbieral 223 bodov, no výraznejšieho tímového úspechu sa nedočkal, za klub nenastúpil k jedinému zápasu v play-off. Zároveň si Bátovský vybudoval povesť tvrdého hráča; v každom z troch ročníkov odsedel na trestnej lavici cez sto trestných minút.

Vydarená anabáza v Kanade mu vyniesla miestenku v zostave slovenskej reprezentácie na juniorských majstrovstvách sveta na prelome rokov 1998 a 1999 vo Winnipegu. Aj na tomto turnaji patril Zoltán Bátovský medzi najproduktívnejších hráčov tímu, v šiestich stretnutiach zapísal päť bodov a výraznou mierou sa podieľal na zisku bronzových medailí. Umiestnenie na pódiových priečkach na tomto šampionáte bolo prvým výraznejším úspechom slovenského hokeja v ére samostatnosti.

Napriek tomu, že Bátovský bol schopným zakončovateľom, draftom NHL nikdy neprešiel. Navzdory tomu sa v roku 2000 dohodol na kontrakte s klubom San Jose Sharks. V sezóne 2000/01 začal nastupovať za Kentucky Thoroughblades, rezervný tím Sharks, ktorý hrával v lige AHL. V drese Kentucky odohral 79 zápasov, v ktorých strelil deväť gólov a na ďalších devätnásť prihrával. Vo vyraďovacej časti naskočil do ďalších troch stretnutí, v ktorých bodoval dvakrát.

Zoltán Bátovský zahynul pri autonehode v Rakúsku pár týždňov pred štartom sezóny 2001/02. Cestou z letiska Schwechat narazil na svojom automobile do stromu a zraneniam na mieste podľahol.

Referencie
----------

1. ↑   *Zoltan Batovsky Stats and News* [online]. nhl.com, [cit. 2024-01-24]. Dostupné online.
2. 1 2  TASR. Tragická smrť Zoltána Bátovského. *SME* (Bratislava: Petit Press), 2001-08-11. Dostupné online [cit. 2024-01-24]. ISSN 1335-4418.
3. ↑  A.S, Petit Press. *Tragická smrť Zoltána Bátovského* [online]. www.sme.sk, [cit. 2021-11-30]. Dostupné online.
4. ↑   *Zoltan Batovsky at eliteprospects.com* [online]. www.eliteprospects.com, [cit. 2021-11-30]. Dostupné online. (po anglicky)
5. ↑   *Elite Prospects - CHL Import Draft 1997* [online]. www.eliteprospects.com, [cit. 2021-11-30]. Dostupné online. (po anglicky)
6. ↑  ONDRIŠEK, Matej. *Lašákovi zmenil kariéru, Nagyovi prihral na hetrik. Zosnulý hrdina bronzovej dvadsiatky Zoltán Bátovský* [online]. Denník N, 2020-12-25, [cit. 2021-11-30]. Dostupné online.
7. ↑   *V Rakúsku tragicky zahynul Bátovský, v San Jose vládne zdesenie* [online]. sportnet.sme.sk, [cit. 2021-11-30]. Dostupné online.

Externé odkazy
--------------

* Biografické informácie a štatistiky na NHL.com, alebo Eliteprospects.com, alebo The Internet Hockey Database